หุ้นยุโรปปิดวานนี้ปรับขึ้นรับข้อมูลภาคการผลิตเยอรมนีสดใส
ตลาดหุ้นยุโรปปิดขยับขึ้นเมื่อคืนนี้ (7 พ.ค.) โดยได้รับแรงหนุนจากรายงานที่ระบุว่า ยอดสั่งซื้อในภาคการผลิตของเยอรมนีฟื้นตัวขึ้นในเดือนมี.ค. อย่างไรก็ตาม นักลงทุนระมัดระวังการซื้อขายก่อนที่จะทราบผลการเลือกตั้งของอังกฤษ
8 พ.ค. 2558

สำนักข่าวอินโฟเควสท์รายงานว่า ตลาดหุ้นยุโรปปิดขยับขึ้นเมื่อคืนนี้ (7 พ.ค.) โดยได้รับแรงหนุนจากรายงานที่ระบุว่า ยอดสั่งซื้อในภาคการผลิตของเยอรมนีฟื้นตัวขึ้นในเดือนมี.ค. อย่างไรก็ตาม นักลงทุนระมัดระวังการซื้อขายก่อนที่จะทราบผลการเลือกตั้งของอังกฤษ
ทั้งนี้ ดัชนี STOXX Europe 600 ขยับขึ้น 0.08% ปิดที่ 388.98 จุด, ดัชนี DAX ตลาดหุ้นเยอรมันปิดที่ 11,407.97 จุด เพิ่มขึ้น 57.82 จุด หรือ +0.51% ดัชนี CAC-40 ตลาดหุ้นฝรั่งเศสปิดที่ 4,967.22 จุด ลดลง 14.37 จุด, -0.29% ดัชนี FTSE 100 ตลาดหุ้นลอนดอนปิดวันทำการล่าสุดที่ 6,886.95 จุด ลดลง 46.79 จุด, -0.67%
ตลาดหุ้นยุโรปขยับขึ้นหลังจากกระทรวงเศรษฐกิจของเยอรมนีเปิดเผยว่า ยอดสั่งซื้อในภาคการผลิตของเยอรมนีฟื้นตัวขึ้น 0.9% ในเดือนมี.ค. เมื่อเทียบกับเดือนก่อนหน้า หลังจากปรับตัวอ่อนแรงในช่วงต้นปี การฟื้นตัวของคำสั่งซื้อในภาคการผลิตของเยอรมนี ได้รับปัจจัยหนุนจากอุปสงค์ภายในประเทศที่พุ่งขึ้น 4.3% แม้ประเทศนอกกลุ่มยูโรโซนมีคำสั่งซื้อลดลงต่อเนื่อง โดยหดตัวลง 0.4% ในเดือนมี.ค.
อย่างไรก็ตาม นักลงทุนระมัดระวังการซื้อขายก่อนที่จะทราบผลการเลือกตั้งอย่างเป็นทางการของอังกฤษ โดยมีกระแสคาดการณ์ว่า พรรคอนุรักษ์นิยมและพรรคแรงงานอาจจะไม่สามารถครองเสียงข้างมากในสภาได้ และอาจต้องพึ่งพาพรรคเล็ก อาทิ พรรคแห่งชาติสก็อตแลนด์ (SNP) และพรรเสรีประชาธิปไตย เพื่อรวมที่นั่งให้เกินครึ่ง จึงจะสามารถจัดตั้งรัฐบาลผสมได้
หุ้นกลุ่มสายการบินและธุรกิจเดินทาง ปรับตัวขึ้นหลังจากราคาน้ำมันชะลอตัวลง โดยหุ้นไรอันแอร์ โฮลดิงส์ และหุ้นไอเอจี เอสเอ ต่างก็ปรับตัวขึ้นอย่างน้อย 2.2% หุ้นกลุ่มเทคโนโลยีดีดตัวขึ้น โดยหุ้นอัลคาเทล-ลูเซนท์ พุ่งขึ้น 2.4% ขานรับผลประกอบการที่ดีเกินคาดของบริษัท ขณะที่หุ้นโนเกีย ทะยานขึ้น 4.2% และหุ้นไดอะล็อก เซมิคอนดัคเตอร์ พุ่งขึ้น 9.6% หลังจากบริษัทเปิดเผยผลประกอบการที่ดีเกินคาดเช่นกัน
ส่วนหุ้นซีเมนส์ ซึ่งเป็นบริษัทด้านวิศวกรรมรายใหญ่ของเยอรมนี ร่วงลง 1.5% หลังจากบริษัทประกาศปลดพนักงานเพิ่มอีก 4,500 คนทั่วโลก โดยจะลดพนักงานในฝ่ายไฟฟ้าและก๊าซ รวมถึงกลุ่มที่ปฏิบัติงานได้ต่ำกว่าความคาดหวัง